b'\n_START_ARTICLE_\nElizabeth David\n_START_PARAGRAPH_\nElizabeth David (26. joulukuuta 1913 \xe2\x80\x93 22. toukokuuta 1992) oli englantilainen ruokatietokirjailija, joka 1900-luvun puoliv\xc3\xa4liss\xc3\xa4 piristi ja vaikutti vahvasti englantilaisten ruoanlaittoon kirjoittamillaan kirjoilla ja lehtiartikkeleilla, jotka esitteliv\xc3\xa4t ja tekiv\xc3\xa4t tutuiksi eurooppalaisia ruokakulttuureja sek\xc3\xa4 perinteisi\xc3\xa4 brittil\xc3\xa4isi\xc3\xa4 ruokia._NEWLINE_Elizabeth David syntyi yl\xc3\xa4luokkaiseen perheeseen ja kapinoi aikakautensa sosiaalisia normeja vastaan. H\xc3\xa4n opiskeli taidetta Pariisissa, ryhtyi n\xc3\xa4yttelij\xc3\xa4ksi ja l\xc3\xa4hti matkoihin er\xc3\xa4\xc3\xa4n naimisissa olleen miehen kanssa. He purjehtivat yhdess\xc3\xa4 Italiaan, jossa heid\xc3\xa4n veneens\xc3\xa4 takavarikoitiin. Saksa miehitti Kreikkaa vuonna 1940, ja he miltei j\xc3\xa4iv\xc3\xa4t loukkuun alueelle mutta pakenivat Egyptiin, jossa he erosivat. Elizabeth David ryhtyi sen j\xc3\xa4lkeen palvelemaan Ison-Britannian hallitusta johtaen Kairossa sijaitsevaa kirjastoa. Siell\xc3\xa4 ollessaan h\xc3\xa4n meni naimisiin, mutta avioliitosta ei tullut pitk\xc3\xa4ik\xc3\xa4ist\xc3\xa4._NEWLINE_Sodan j\xc3\xa4lkeen David palasi Englantiin, ja tymp\xc3\xa4\xc3\xa4ntyneen\xc3\xa4 yleiseen synkkyyteen ja kehnoon ruokaan h\xc3\xa4n kirjoitti V\xc3\xa4limeren ruoasta useita lehtiartikkeleita, jotka her\xc3\xa4ttiv\xc3\xa4t yleis\xc3\xb6n mielenkiinnon. Vuonna 1950 h\xc3\xa4n kirjoitti kirjan A Book of Mediterranean Food. H\xc3\xa4n vaati rohkeasti ruoka-aineita, kuten munakoisoja, basilikaa, viikunoita, valkosipulia, oliivi\xc3\xb6ljy\xc3\xa4 ja sahramia, joita oli melko vaikeaa saada k\xc3\xa4siins\xc3\xa4 niihin aikoihin jopa Lontoossakin. Silti muutamassa vuodessa paellasta, musakasta, ratatouillesta, hummuksesta ja gazpachosta tuli tavallisia ruokalajeja koko maassa niin ravintoloissa kuin kodeissakin._NEWLINE_H\xc3\xa4nelt\xc3\xa4 seurasi sittemmin kirjoja ranskalaisesta ja italialaisesta keitti\xc3\xb6st\xc3\xa4, ja kymmeness\xc3\xa4 vuodessa David oli iso vaikuttaja brittil\xc3\xa4isess\xc3\xa4 ruokakulttuurissa. H\xc3\xa4n vihasi syv\xc3\xa4sti huonoa kakkosluokan ruoanlaittoa ja klassisten ruokalajien ja ainesosien ep\xc3\xa4aitoja korvikkeita._NEWLINE_David avasi 1960-luvulla keitti\xc3\xb6tarvikkeita myyv\xc3\xa4n kaupan. Se jatkoi toimintaansa h\xc3\xa4nen nimell\xc3\xa4\xc3\xa4n huolimatta h\xc3\xa4nen l\xc3\xa4hd\xc3\xb6st\xc3\xa4\xc3\xa4n yrityksest\xc3\xa4 1973. David tunnetaan silti parhaiten julkaisemistaan artikkeleista ja kirjoista, joita painetaan yh\xc3\xa4. Elizabeth Davidille my\xc3\xb6nnettiin my\xc3\xb6s kunniatohtorin arvo Essexin ja Bristolin yliopistosta sek\xc3\xa4 Chevalier de l\xe2\x80\x99Ordre du Merite Agricole -palkinto.\n_START_SECTION_\nLapsuus ja nuoruus\n_START_PARAGRAPH_\nDavid, alun perin Elizabeth Gwynne, syntyi nelilapsisen perheen toiseksi lapseksi. Nelj\xc3\xa4n tytt\xc3\xa4ren perheen is\xc3\xa4 oli konservatiivipoliitikko Rupert Sackville Gwynne ja \xc3\xa4iti Stella Ridley. Kummankin vanhemman suvulla oli huomattavaa omaisuutta, Gwynnet olivat rikastuneet koneteollisuudella ja maakeinottelulla, Ridleyt kivihiilell\xc3\xa4. H\xc3\xa4nen is\xc3\xa4ns\xc3\xa4, jolla oli heikko syd\xc3\xa4n, halusi siit\xc3\xa4 huolimatta tavoitella vaativaa poliittista uraa, ja h\xc3\xa4net valittiin kansanedustajaksi Eastbournen vaalipiirist\xc3\xa4, ja h\xc3\xa4nest\xc3\xa4 tuli my\xc3\xb6s ministerin apulainen Andrew Bonar Law\xe2\x80\x99n hallitukseen. Liika ty\xc3\xb6skentely yhdess\xc3\xa4 uuvuttavien vapaa-ajan harrastusten parissa, p\xc3\xa4\xc3\xa4asiassa autoilun, ratsastuksen ja aviorikosten, koitui h\xc3\xa4nen kohtalokseen vuonna 1924, 51-vuotiaana. Elizabeth ja h\xc3\xa4nen sisarensa Priscilla, Diana ja Felicite, jotka saivat vain v\xc3\xa4h\xc3\xa4n kiintymyst\xc3\xa4 leskeksi j\xc3\xa4\xc3\xa4neelt\xc3\xa4 \xc3\xa4idilt\xc3\xa4\xc3\xa4n, vietiin sis\xc3\xa4oppilaitokseen._NEWLINE_David piti teini-ik\xc3\xa4isen\xc3\xa4 paljon maalaamisesta, ja h\xc3\xa4nen \xc3\xa4itins\xc3\xa4 piti h\xc3\xa4nen lahjakkuuttaan kehitt\xc3\xa4misen arvoisena. David vietiin vuonna 1930 Pariisiin ja h\xc3\xa4n sai osallistua Pariisin yliopiston ranskalaisen sivistyksen opintokurssille, johon kuului historiaa, kirjallisuutta ja arkkitehtuuria. H\xc3\xa4n majoittui er\xc3\xa4\xc3\xa4n ranskalaisen perheen luo, jonka suunnatonta omistautumista p\xc3\xb6yd\xc3\xa4n antimille h\xc3\xa4n kuvasi koomisesti kirjassaan French Provincial cooking. Siit\xc3\xa4 huolimatta j\xc3\xa4lkik\xc3\xa4teen h\xc3\xa4n my\xc3\xb6nsi, ett\xc3\xa4 kyseinen kokemus oli ollut arvokkain osa h\xc3\xa4nen Pariisissa viett\xc3\xa4m\xc3\xa4st\xc3\xa4\xc3\xa4n ajasta. Stella Gwynnea ei innostanut tytt\xc3\xa4rens\xc3\xa4 aikainen paluu Englantiin t\xc3\xa4m\xc3\xa4n saatua tutkintotodistuksen Pariisin yliopistosta, ja l\xc3\xa4hetti h\xc3\xa4net Pariisista M\xc3\xbcncheniin vuonna 1931 opiskelemaan saksaa._NEWLINE_Englantiin palattuaan David suoritti haluttomasti yl\xc3\xa4luokkaisille nuorille naisille suunnatut sosiaaliset rituaalit debytanttina esitt\xc3\xa4ytymisest\xc3\xa4 Englannin kuninkaallisen hovin luona t\xc3\xa4h\xc3\xa4n liittyvine tansseineen. H\xc3\xa4nen j\xc3\xa4lkimm\xc3\xa4isiss\xc3\xa4 tapaamansa nuoret, kunnioitettavat englantilaismiehet eiv\xc3\xa4t vet\xc3\xa4neet puoleensa. David tuli siihen tulokseen, ettei h\xc3\xa4n ollut tarpeeksi hyv\xc3\xa4 taidemaalariksi, ja \xc3\xa4itins\xc3\xa4 harmiksi h\xc3\xa4n p\xc3\xa4\xc3\xa4tti sen sijaan ryhty\xc3\xa4 n\xc3\xa4yttelij\xc3\xa4ksi. H\xc3\xa4n liittyi Oxford Repertory Companyyn vuonna 1933 ja siirtyi sit\xc3\xa4 seuraavana vuonna Regent\xe2\x80\x99s Parkissa sijaitsevaan Open Air Theatreen.\n_START_SECTION_\nMatkat Ranskaan, Kreikkaan, Egyptiin ja Intiaan\n_START_PARAGRAPH_\nHuomattuaan ettei menestyisi n\xc3\xa4ytt\xc3\xa4m\xc3\xb6ll\xc3\xa4 David ty\xc3\xb6skenteli jonkin aikaa apulaisena House of Worthissa, mutta koki muiden palvelemisen myyntity\xc3\xb6ss\xc3\xa4 \xc3\xa4rsytt\xc3\xa4v\xc3\xa4n\xc3\xa4. H\xc3\xa4n j\xc3\xa4tti paikan alkuvuonna 1938, ja miesyst\xc3\xa4v\xc3\xa4ns\xc3\xa4 Gibson-Cowanin kanssa he ostivat juuri riitt\xc3\xa4v\xc3\xa4nkokoisen veneen, jolla heid\xc3\xa4n oli tarkoitus purjehtia Kreikkaan. He ylittiv\xc3\xa4t Englannin kanaalin hein\xc3\xa4kuussa 1939 ja purjehtivat veneell\xc3\xa4 Ranskan kanavien l\xc3\xa4pi. He pys\xc3\xa4htyiv\xc3\xa4t Marseillessa ja viipyiv\xc3\xa4t sen j\xc3\xa4lkeen yli puoli vuotta Antibesissa, jossa David tapasi kirjailija Norman Douglasin, josta h\xc3\xa4n my\xc3\xb6hemmin kirjoitti laajalti. David ja Gibson-Cowan l\xc3\xa4htiv\xc3\xa4t lopulta Antibesista toukokuussa 1940 ja purjehtivat Korsikaan ja sen j\xc3\xa4lkeen Sisiliaan, jossa heit\xc3\xa4 ep\xc3\xa4iltiin vakoilusta ja heid\xc3\xa4t pid\xc3\xa4tettiin. Oltuaan 19 p\xc3\xa4iv\xc3\xa4\xc3\xa4 pid\xc3\xa4tettyin\xc3\xa4 eri puolilla Italiaa heid\xc3\xa4n annettiin menn\xc3\xa4 rajan yli Jugoslaviaan. He olivat menett\xc3\xa4neet melkein kaiken omaisuutensa \xe2\x80\x93 veneen, rahat, k\xc3\xa4sikirjoitukset, muistivihot ja Davidin t\xc3\xa4rke\xc3\xa4n\xc3\xa4 pit\xc3\xa4m\xc3\xa4n reseptikokoelman. Zagrebissa Britannian konsulin avustuksella he p\xc3\xa4\xc3\xa4siv\xc3\xa4t Ateenaan hein\xc3\xa4kuussa 1940. David ei en\xc3\xa4\xc3\xa4 rakastanut kumppaniaan, mutta pysyi h\xc3\xa4nen kanssaan v\xc3\xa4ltt\xc3\xa4m\xc3\xa4tt\xc3\xb6myyden pakosta. Gibson-Cowan sai ty\xc3\xb6t\xc3\xa4 englannin opettajana S\xc3\xbdroksen saarella, jossa David oppi valmistamaan ruokaa tuoreista, paikallisista aineksista. Kun saksalaiset tunkeutuivat huhtikuussa 1941 Kreikkaan, pari onnistui pakenemaan siviilisaattueessa Egyptiin._NEWLINE_Erinomaista ranskaa ja hyv\xc3\xa4\xc3\xa4 saksaa puhuvana h\xc3\xa4n sai varmistettua itselleen ty\xc3\xb6paikan laivaston salakirjoitustoimistosta Aleksandiasta. H\xc3\xa4n p\xc3\xa4\xc3\xa4si pian pois v\xc3\xa4liaikaisesta pakolaisten majapaikasta tavattuaan er\xc3\xa4\xc3\xa4n vanhan yst\xc3\xa4v\xc3\xa4n Englannista, jolla oli "j\xc3\xa4rjett\xc3\xb6m\xc3\xa4n mahtipontinen" asunto kaupungissa ja joka kutsui Davidia toimimaan taloudenhoitajana asunnossaan. David pestasi t\xc3\xb6ihin kreikkalaisen pakolaisen ja kokin, Kyriacoun, jonka erikoiset tavat eiv\xc3\xa4t est\xc3\xa4neet h\xc3\xa4nt\xc3\xa4 valmistamasta herkullista ruokaa. Vuonna 1942 David sai infektion jalkateriins\xc3\xa4. H\xc3\xa4n joutui viett\xc3\xa4m\xc3\xa4\xc3\xa4n joitakin viikkoja sairaalassa ja tunsi, ett\xc3\xa4 h\xc3\xa4nen oli j\xc3\xa4tett\xc3\xa4v\xc3\xa4 ty\xc3\xb6paikkansa salakirjoitustoimistossa. David muutti sitten Kairoon, jonne h\xc3\xa4nt\xc3\xa4 pyydettiin perustamaan Britannian Informaatioministeri\xc3\xb6n k\xc3\xa4sikirjasto ja pit\xc3\xa4m\xc3\xa4\xc3\xa4n sit\xc3\xa4 yll\xc3\xa4. Kirjasto oli kaikille avoin ja sai paljon kysynt\xc3\xa4\xc3\xa4 lehtimiehilt\xc3\xa4 ja muilta kirjoittajilta. H\xc3\xa4nen yst\xc3\xa4v\xc3\xa4piiriins\xc3\xa4 kuuluivat t\xc3\xa4n\xc3\xa4 aikana muun muassa Alan Moorehead, Freya Stark, Olivia Manning ja Lawrence Durrell._NEWLINE_Kairossa vietettyjen vuosien aikana Davidilla oli useita suhteita. H\xc3\xa4n nautti niist\xc3\xa4 sellaisina kuin ne olivat, mutta er\xc3\xa4st\xc3\xa4 poikkeusta lukuun ottamatta h\xc3\xa4n ei rakastunut. Useat h\xc3\xa4nen nuorista miehist\xc3\xa4\xc3\xa4n kuitenkin rakastuivat h\xc3\xa4neen; er\xc3\xa4s heist\xc3\xa4 oli everstiluutnantti Tony David. Nyt jo kolmikymppiseksi ehtineen\xc3\xa4 h\xc3\xa4n punnitsi sen hy\xc3\xb6tyj\xc3\xa4 ja haittoja, ett\xc3\xa4 pysyisi naimattomana kunnes jonain p\xc3\xa4iv\xc3\xa4n\xc3\xa4 ihannemies ilmaantuisi h\xc3\xa4nen kohdalleen, ja lopulta h\xc3\xa4n suostui empien Tony Davidin kosintaan._NEWLINE_Elizabeth Gwynne meni naimisiin Tony Davidin kanssa Kairossa 30. elokuuta 1944. Vuoden sis\xc3\xa4ll\xc3\xa4 h\xc3\xa4nen aviomiehens\xc3\xa4 siirrettiin palvelemaan Intiaan. David tuli h\xc3\xa4nen per\xc3\xa4ss\xc3\xa4\xc3\xa4n tammikuussa 1946, mutta h\xc3\xa4nest\xc3\xa4 el\xc3\xa4m\xc3\xa4 Brittil\xc3\xa4isen Intian upseerin vaimona oli pitk\xc3\xa4stytt\xc3\xa4v\xc3\xa4\xc3\xa4, seurael\xc3\xa4m\xc3\xa4 tyls\xc3\xa4\xc3\xa4 ja ruoka yleisesti ottaen \xe2\x80\x9dturhauttavaa\xe2\x80\x9d. Kes\xc3\xa4kuussa 1946 h\xc3\xa4n sai vakavan sivuontelotulehduksen, ja l\xc3\xa4\xc3\xa4k\xc3\xa4rit kertoivat h\xc3\xa4nelle, ett\xc3\xa4 vaiva pysyisi jos h\xc3\xa4n j\xc3\xa4isi kes\xc3\xa4n kuumuuteen Delhiin. Sen sijaan h\xc3\xa4nt\xc3\xa4 neuvottiin palaamaan Englantiin, ja niin h\xc3\xa4n tekikin.\n_START_SECTION_\nSodanj\xc3\xa4lkeinen Englanti\n_START_PARAGRAPH_\nPalatessaan V\xc3\xa4limeren l\xc3\xa4mm\xc3\xb6ss\xc3\xa4 vietettyjen vuosien ja tuoreiden ruoka-aineksien ylt\xc3\xa4kyll\xc3\xa4isyyden j\xc3\xa4lkeen takaisin, h\xc3\xa4n koki sodanj\xc3\xa4lkeisen synnyinmaansa harmaaksi ja lannistavaksi. H\xc3\xa4n kohtasi hirve\xc3\xa4\xc3\xa4 ruokaa: "Oli vehn\xc3\xa4-vesikeittoa pelk\xc3\xa4ll\xc3\xa4 pippurilla maustettuna; leip\xc3\xa4- ja rustopy\xc3\xb6ryk\xc3\xb6it\xc3\xa4; kuivattuja sipuleita ja porkkanoita... - Ei minun tarvitse jatkaa". H\xc3\xa4n tapasi er\xc3\xa4\xc3\xa4n vanhan rakastettunsa, ja heid\xc3\xa4n suhteensa syttyi uudelleen, mutta eversti Davidin palatessa Intiasta vuonna 1947 Elizabeth David v\xc3\xa4litt\xc3\xb6m\xc3\xa4sti jatkoi vaimon roolissaan. He hankkivat kotinsa Lontoon kaupunginosasta Chelseasta, josta tuli h\xc3\xa4nen kotinsa h\xc3\xa4nen loppuel\xc3\xa4m\xc3\xa4kseen. Tony David ei siviiliel\xc3\xa4m\xc3\xa4ss\xc3\xa4\xc3\xa4n onnistunut l\xc3\xb6yt\xc3\xa4m\xc3\xa4\xc3\xa4n itselleen sopivaa ty\xc3\xb6t\xc3\xa4, ja h\xc3\xa4nelle kertyi velkoja toisensa per\xc3\xa4\xc3\xa4n._NEWLINE_Osittain ansaitakseen v\xc3\xa4h\xc3\xa4n rahaa ja osittain \xe2\x80\x9dtuskaisen palavasta halustaan aurinkoon\xe2\x80\x9d, David alkoi kirjoittaa artikkeleita V\xc3\xa4limeren ruoanlaitosta. H\xc3\xa4nen ensimm\xc3\xa4iset aikaansaannoksensa julkaistiin brittil\xc3\xa4isess\xc3\xa4 Harper\xe2\x80\x99s Bazaar -aikakauslehdess\xc3\xa4 vuonna 1949. Alusta l\xc3\xa4htien David kielt\xc3\xa4ytyi myym\xc3\xa4st\xc3\xa4 artikkeliensa tekij\xc3\xa4noikeuksia, ja niinp\xc3\xa4 h\xc3\xa4n pystyi ker\xc3\xa4\xc3\xa4m\xc3\xa4\xc3\xa4n ja muokkaamaan niit\xc3\xa4 julkaistavaksi kirjaksi. Ennen kuin kaikkia artikkeleita oli edes julkaistu, h\xc3\xa4n oli koonnut niist\xc3\xa4 k\xc3\xa4sikirjoituksen nimelt\xc3\xa4 A Book of Mediterranean Food ja l\xc3\xa4hett\xc3\xa4nyt sen useille kustantajille, joista kaikki torjuivat sen. Yksi kustantajista selitti, ett\xc3\xa4 kokoelma toisistaan irrallaan olevia reseptej\xc3\xa4 tarvitsee yhdist\xc3\xa4v\xc3\xa4\xc3\xa4 teksti\xc3\xa4. David kuunteli neuvoa, mutta tietoisena kokemattomuudestaan kirjoittajana h\xc3\xa4n piti oman kirjoittelunsa lyhyen\xc3\xa4 ja siteerasi laajasti arvovaltaisia kirjailijoita, joiden n\xc3\xa4kemyksill\xc3\xa4 V\xc3\xa4limeren asioista saattaisi olla enemm\xc3\xa4n painoarvoa. Julkaistussa kirjassa kappaleita yhdist\xc3\xa4v\xc3\xa4t toisiinsa merkitt\xc3\xa4v\xc3\xa4t lainaukset teoksista, joiden tekij\xc3\xb6ihin kuuluivat muun muassa Norman Douglas ja Lawrence Durrell. H\xc3\xa4n l\xc3\xa4hetti tarkistetun k\xc3\xa4sikirjoituksen kustantaja John Lehmannille, joka keskittyi enemm\xc3\xa4n runouteen kuin keittokirjoihin, mutta t\xc3\xa4m\xc3\xa4 hyv\xc3\xa4ksyi sen suostuen 100 punnan ennakkomaksuun. A Book of Mediterranean Food julkaistiin vuonna 1950._NEWLINE_David laittoi paljon painoarvoa kirjojen kuvitukselle, ja kirjoittajat mukaan lukien Cyril Ray ja John Arlott sanoivat John Miltonin piirrosten olevan eduksi kirjasta l\xc3\xb6ytyville houkutuksille. David itse oli v\xc3\xa4hemm\xc3\xa4n vakuuttunut Mintonin mustavalkoisista kuvituksista mutta kuvaili h\xc3\xa4nen takkinsa mallia "j\xc3\xa4risytt\xc3\xa4v\xc3\xa4ksi". David oli erityisen vaikuttunut "h\xc3\xa4nen v\xc3\xa4limerellisest\xc3\xa4 lahdestaan ja valkoisilla liinoilla ja kirkkailla hedelmill\xc3\xa4 katetuista p\xc3\xb6ydist\xc3\xa4\xc3\xa4n" ja kuinka "kannut ja viinipullot oli n\xc3\xa4ht\xc3\xa4viss\xc3\xa4 kaukana kadulla". Huomatessaan kirjan myyv\xc3\xa4n nopeasti Lehmann antoi Davidille teht\xc3\xa4v\xc3\xa4ksi kirjoittaa ja Mintonille kuvittaa jatko-osan. T\xc3\xa4m\xc3\xa4n nimeksi tuli French Country Cooking. David antoi yksityiskohtaisia ohjeita Mintonille joistakin h\xc3\xa4nen piirroksistaan ja oli tyytyv\xc3\xa4isempi niihin t\xc3\xa4ss\xc3\xa4 kirjassa. David omisti kirjan \xc3\xa4idilleen huolimatta heid\xc3\xa4n vaikeasta suhteestaan.\n_START_SECTION_\nItalialaiset, ranskalaiset ja muut keitti\xc3\xb6t\n_START_PARAGRAPH_\nSen j\xc3\xa4lkeen kun David oli viett\xc3\xa4nyt Italiassa lyhyen ja ep\xc3\xa4miellytt\xc3\xa4v\xc3\xa4n ajan Charles Gibson-Cowanin kanssa 1940, David oli ollut siell\xc3\xa4 vain kerran, vieraillakseen Norman Douglasin luona Caprissa 1951. H\xc3\xa4n palasi Italiaan maaliskuussa 1952 ja vietti miltei vuoden matkustellen ymp\xc3\xa4ri maata ker\xc3\xa4ten materiaalia. Kun David oli saanut kirjansa valmiiksi, emoyhti\xc3\xb6 oli sulkenut Lehmannin kustantamoyrityksen ja David sai huomata, ett\xc3\xa4 h\xc3\xa4nell\xc3\xa4 oli sopimus kustantamo Macdonaldin kanssa. H\xc3\xa4n ei pit\xc3\xa4nyt yrityksest\xc3\xa4 tippaakaan ja kirjoitti eritt\xc3\xa4in ep\xc3\xa4imartelevan kuvauksen siit\xc3\xa4 er\xc3\xa4\xc3\xa4seen vuoden 1985 artikkeliin._NEWLINE_Kirja Italian Food, jonka kuvitti Renato Guttuso, julkaistiin 1954. Siihen aikaan monet kirjan resepteiss\xc3\xa4 k\xc3\xa4ytetyist\xc3\xa4 aineksista eiv\xc3\xa4t k\xc3\xa4yt\xc3\xa4nn\xc3\xb6ss\xc3\xa4 olleet saatavilla Britanniassa. Muistellen vuotta 1963 David kirjoitti: \xe2\x80\x9dSohossa, muttei melkein miss\xc3\xa4\xc3\xa4n muualla, oli saatava sellaisia kuin italialaista pastaa ja parmesanjuustoa, oliivi\xc3\xb6ljy\xc3\xa4, salamia ja joskus parmankinkkua".\n_START_SECTION_\n1960-luku\n_START_PARAGRAPH_\nVuonna 1960 David lakkasi kirjoittamasta The Sunday Timesille tyytym\xc3\xa4tt\xc3\xb6m\xc3\xa4n\xc3\xa4 lehden tekemiin h\xc3\xa4nen kirjoihinsa kohdistuneisiin muutoksiin ja h\xc3\xa4n valitsi kumppanikseen viikkojulkaisu The Spectatorin. Elizabeth Davidin el\xc3\xa4m\xc3\xa4kerran tekij\xc3\xa4 Artemis Cooper kirjoittaa, \xe2\x80\x9dett\xc3\xa4 h\xc3\xa4nen ammatillinen ura oli huipussaan. H\xc3\xa4nt\xc3\xa4 ei ylistetty vain Britannian etulinjan ruoka- ja keittokirjailijana, vaan my\xc3\xb6s naisena, joka oli muuttanut Englannin keskiluokan ruokailutavat\xe2\x80\x9d. H\xc3\xa4nen kirjansa saavuttivat nyt laajat yleis\xc3\xb6t sen j\xc3\xa4lkeen, kun Penguin Books painoi niit\xc3\xa4 pokkareina. H\xc3\xa4nen yksityisel\xc3\xa4m\xc3\xa4ns\xc3\xa4 oli v\xc3\xa4hemm\xc3\xa4n onnekasta. H\xc3\xa4nt\xc3\xa4 ahdisti kovasti suhteen p\xc3\xa4\xc3\xa4ttyminen Higginsin kanssa, joka rakastui nuorempaan naiseen, ja er\xc3\xa4\xc3\xa4n jakson h\xc3\xa4n joi liikaa brandya ja turvautui liian usein unil\xc3\xa4\xc3\xa4kkeisiin. Todenn\xc3\xa4k\xc3\xb6isesti n\xc3\xa4iden tekij\xc3\xb6iden ja ylity\xc3\xb6n tuloksena David sai 49-vuotiaana vuonna 1963 aivoverenvuodon. H\xc3\xa4n toipui siit\xc3\xa4, mutta h\xc3\xa4nen makuaistinsa vahingoittui v\xc3\xa4liaikaisesti, ja h\xc3\xa4nen luottamuksensa horjui pahanlaisesti._NEWLINE_Yhdess\xc3\xa4 nelj\xc3\xa4n yrityskumppanin kanssa David avasi keitti\xc3\xb6tarvikkeita myyv\xc3\xa4n kaupan. Heit\xc3\xa4 kannusti Terence Conranin Habitat -myym\xc3\xa4l\xc3\xb6iden viimeaikainen menestys. T\xc3\xa4m\xc3\xa4 myi paljon muun ohessa maahantuotuja keitti\xc3\xb6tarvikkeita, joille ilmeisesti oli kysynt\xc3\xa4\xc3\xa4. Elizabeth David Ltd aukeni 46 Bourne Streetill\xc3\xa4 Lontoon Pimlicossa marraskuussa 1965_NEWLINE_David oli taipumaton myyt\xc3\xa4v\xc3\xa4n kauppatavaran valinnassa; huolimatta laajasta keitti\xc3\xb6tarvikevalikoimastaan kauppa ei tunnetusti pit\xc3\xa4nyt hyllyill\xc3\xa4\xc3\xa4n valkosipulinpuristimia. David kirjoitti artikkelin "Valkosipulinpuristimet ovat t\xc3\xa4ysin hy\xc3\xb6dytt\xc3\xb6mi\xc3\xa4", kielt\xc3\xa4ytyi myym\xc3\xa4st\xc3\xa4 niit\xc3\xa4 ja neuvoi niit\xc3\xa4 vaativia asiakkaita menem\xc3\xa4\xc3\xa4n muualle. Muualla ei ollut p\xc3\xa4invastoin saatavilla Davidin tekemi\xc3\xa4, erityisesti kauppaa varten painettuja kirjasia. Niist\xc3\xa4 jotkin sis\xc3\xa4llytettiin my\xc3\xb6hemmin h\xc3\xa4nen essee- ja artikkelikokoelmiinsa An Omelette and a Glass of Wine ja Is There Nutmeg in the House\xc2\xa0?._NEWLINE_David jatkoi artikkelien kirjoittamista lehtiin. H\xc3\xa4n laittoi mukaan yh\xc3\xa4 reseptej\xc3\xa4 mutta kirjoitti yh\xc3\xa4 enemm\xc3\xa4n paikoista \xe2\x80\x93 toreista, majataloista, maatiloista \xe2\x80\x93 ja ihmisist\xc3\xa4 laittaen mukaan kuvauksia kuuluisista kokeista ja ruoka-asiantuntijoista kuten Marcel Boulestinista ja Edouard de Pomianesta. My\xc3\xb6hemmiss\xc3\xa4 artikkeleissaan h\xc3\xa4n ilmaisi vahvoja mielipiteit\xc3\xa4 laajalti eri aiheista.\n_START_SECTION_\nMy\xc3\xb6hemm\xc3\xa4t vuodet\n_START_PARAGRAPH_\nPy\xc3\xb6ritt\xc3\xa4ess\xc3\xa4\xc3\xa4n samalla kauppaa David kirjoitti toisen t\xc3\xa4yspitk\xc3\xa4n kirjan Spices, Salt, and Aromatics in the English Kitchen (1970). Kauppa ei ollut koskaan kannattava, mutta h\xc3\xa4n ei tullut laskemaan kriteereit\xc3\xa4\xc3\xa4n kaupallisen voiton tavoittelussa. V\xc3\xa4hitellen h\xc3\xa4nen yhteisty\xc3\xb6kumppaneistaan h\xc3\xa4nen l\xc3\xa4hestymistapansa oli kest\xc3\xa4m\xc3\xa4t\xc3\xb6n, ja vuonna 1973 h\xc3\xa4n l\xc3\xa4hti pois yrityksest\xc3\xa4. H\xc3\xa4nen \xc3\xa4rsytyksekseen kauppa toimi edelleen h\xc3\xa4nen nimell\xc3\xa4\xc3\xa4n, koska yritys oli lakien mukaisesti oikeutettu t\xc3\xa4h\xc3\xa4n.'